Japannese Rugbyvoetbalunie

Die Japannese Rugbyvoetbalunie (Engels: Japan Rugby Football Union, afgekort “JRFU”; Japannees: 日本ラグビーフットボール協会, Nihon Ragubi- Futtobo-ru Kyo-kai) is die bestuursliggaam wat rugby in Japan beheer. Die JRFU is by Wêreldrugby geaffilieer en organiseer Japannese nasionale spanne, insluitend Japan se nasionale seniormansrugbyspan (Kersiebloeisels, Sakura of Dapper Bloeisels), vroue en jeug. Die JRFU hou ook toesig oor Sewesrugby in Japan en aangesien dit ’n Olimpiese sportsoort is, werk hulle met die Japannese Nasionale Olimpiese Komitee saam. Die Japannese Rugbyvoetbalunie het reeds belangrike toernooie soos die Rugbywêreldbeker 2019 aangebied.

Die JRFU is op 30 November 1926 gestig en het in 1987 by die Internasionale Rugbyraad (IRR, nou Wêreldrugby) aangesluit. Die hoogste rugbyliga in Japan is die Japan Rugby League One, waaraan twaalf spanne deelneem.

Naas die amptelike nasionale span roep die JRFU ook ander keurspanne byeen. Japan se o/20-nasionale span neem aan die Wêreldrugby o/20-kampioenskap deel. Kinders en jongmense word reeds op skool aan rugby bekend gestel en na gelang van hul belangstelling en talent begin hul met hul afrigting. Junior Japan is die tweede nasionale span van Japan en dien as ’n voorbereiding op die Japannese nasionale rugbyspan.

Van 2016 tot in 2020 het die Japannese Sunwolves deelgeneem aan die internasionale jaarlikse Superrugbytoernooi, saam met spanne uit Argentinië, Australië, Nieu-Seeland en Suid-Afrika.

Verwysings

Eksterne skakels 
  Die Japannese Rugbyvoetbalunie se tuisblad

Rugby in Japan
Rugbybeheerliggaam
Wêreldrugby